**PÁPAKÖRNYÉKI ÖNKORMÁNYZATOK**

**FELADATELLÁTÓ TÁRSULÁS ELNÖKE**

 **8542 Vaszar, Fő u. 29**

**E L Ő T E R J E S Z T É S**

**A Pápakörnyéki Önkormányzatok Feladatellátó Társulás**

**Társulási Tanácsa**

**2016. február 11-i ülésére**

**2. napirend**

Tárgy: Pápakörnyéki Önkormányzatok Feladatellátó Társulás 2016. évi költségvetése

**Tisztelt Társulási Tanács!**

Magyarország 2016. évi központi költségvetéséről szóló 2015. évi C. törvényt (továbbiakban: Kvtv.) az Országgyűlés elfogadta, melyben meghatározta az önkormányzati társulások által ellátott feladatokhoz kapcsolódó központi költségvetési hozzájárulásokat, támogatásokat.

A társulás költségvetését a társulási tanács önállóan, költségvetési határozatban állapítja meg, melynek végrehajtásáról intézménye és munkaszervezete útján gondoskodik. A társulás költségvetése magában foglalja a társulás által létrehozott költségvetési szerv, a Feladatellátó Intézmény költségvetését is.

A társulás költségvetésének összeállítására és költségvetési határozatának meghozatalára, az erről történő elkülönített információ-szolgáltatásra, az előirányzat gazdálkodásra, az évközi pénzforgalmi jelentés készítésére az államháztartásról szóló 2011. évi CXCV. törvény (továbbiakban: Áht.) 26. § (1) bekezdésében foglaltak alapján a helyi önkormányzatokra vonatkozó rendelkezéseket kell alkalmazni azzal, hogy a képviselő-testület hatáskörét a társulási tanács gyakorolja, a polgármester részére meghatározott feladatokat a társulási tanács elnöke, a jegyző részére meghatározott feladatokat az önkormányzati társulási tanács, annak munkaszervezeti feladatait ellátó költségvetési szerv vezetője látja el.

Az Áht. 23. § (2) bekezdése rögzíti a költségvetési határozat tartalmára vonatkozó előírásokat. Az Áht. 23. § (2) bekezdésnek a) és b) pontja szerint elkülönülnek egymástól a társulás költségvetési bevételei és költségvetési kiadásai, valamint a Társulás által irányított költségvetési szerv költségvetési bevételei és költségvetési kiadásai. Az Áht. e rendelkezéseinek végrehajtási szabályait az államháztartásról szóló törvény végrehajtásáról szóló 368/2011.(XII.31.) Korm. rendelet (továbbiakban: Ávr.) 24. § (1) és (2) bekezdése tartalmazza, amelyben meghatározásra került, hogy mely bevételeket és kiadásokat kell a Társulás, illetve melyeket az általa irányított költségvetési szerv bevételei és kiadásai között megtervezni.

A Társulás költségvetési határozata tartalmazza kötelező önkormányzati feladatellátás keretében:

* a Társulás költségvetési bevételeit és kiadásait előirányzat-csoportok, kiemelt előirányzatok, szerinti bontásban, a Társulás által irányított költségvetési szerv engedélyezett létszámát, valamint költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban, (1., 2. és 3. melléklet)

- a Feladatellátó Intézmény 2016. évi bevételeit és kiadásait a 4. melléklet

- a pénzeszközátadások részletezését (5. melléklet)

- a működési és a felhalmozási célú bevételi és kiadási előirányzatok mérlegszerű bemutatását (6. melléklet)

- a 2016. év várható bevételi és kiadási előirányzatainak teljesülését bemutató előirányzat-felhasználási ütemtervet (7. melléklet)

- a Kvtv. 2. számú melléklete szerint igényelt normatív állami támogatások részletes kimutatását (8. melléklet)

- a társulás által ellátott egyes feladatokra igényelt normatív állami támogatások és egyes alap feladatokra jutó költségek különbözeteként megállapított önkormányzati hozzájárulás összegét a (9. melléklet) tartalmazza.

**BEVÉTELEK**

A határozat-tervezet a társulás bevételeit bevételi forrásonként, a jogszabályi előírások figyelembe vételével tartalmazza.

**Működési bevételek**

A működési bevételek jogcímen 12.879 e Ft került tervezésre az alábbiak szerint:

* a bankszámlán átmenetileg szabad pénzeszközök kamatbevétele: 22 e Ft
* térítési díj bevétel házi szociális gondozás: 12.000 e Ft
* továbbszámlázott szolgáltatás: 671 e Ft
* egyéb bevétel: 186 e Ft.

**Támogatásértékű bevételek**

Támogatási célú pénzeszköz átvétel címén 127.163 e Ft bevétel került tervezésre a Társulás részére, mely a Kvtv. 2. számú melléklete szerint igényelt normatív állami támogatások összegét tartalmazzák az alábbiak szerint:

* a társulás által ellátott családsegítő és gyermekjóléti, valamint a házi segítségnyújtási feladatok ellátására a Kvtv. 2. számú melléklete szerint átvett normatív állami támogatás 70.708 e Ft összegben

- az orvosi ügyelet működtetésének finanszírozására az Országos Egészségbiztosítási Pénztártól befolyó pénzösszeg várhatóan 38.175 e Ft

* a működési célú támogatásértékű pénzeszköz átvétel önkormányzatoktól jogcímen várhatóan 13.844 e Ft folyik be
* közfoglalkoztatás támogatása: 4.175 e Ft
* 2015. évi kiegészítő normatív támogatás: 261 e Ft.

**Pénzforgalom nélküli bevételek**

A2015. évi várható működési célú pénzmaradvány igénybevétele 11.112 e Ft összegben került tervezésre.

**KIADÁSOK**

**Személyi juttatások**

A személyi juttatások jogcímen - a foglalkoztatás jellegét figyelembe véve - **56** fő teljes és rész munkaidős személyi juttatása került tervezésre az alábbiak szerint:

* a munkaszervezet igazgatási feladatait 1 fő teljes 1 fő rész munkaidős dolgozó, a sportfeladatokat 1 fő eseti megbízási díjas szerződéses
* az orvosi ügyeleti feladatokat 6 fő teljes munkaidős és 2 fő részmunkaidős asszisztens és gépjárművezető
* a családsegítő és gyermekjóléti feladatokat 11 fő családgondozó és gyermekjóléti ügyintéző
* a házi segítségnyújtás adminisztratív feladatait 1 fő teljes munkaidős ügyintéző, a házi gondozói feladatokat **22** fő teljes munkaidős és **15** fő részmunkaidős házi gondozó látja el.

**Személyi juttatások és járulékai**

2016. évben a közalkalmazotti illetménytábla bértételei, a közalkalmazotti pótlékalap nem változik. Az intézményi személyi juttatások és járulékai a fenti létszám figyelembe vételével került megállapításra 104.944 e Ft összegben (ebből: 83.174 e Ft személyi juttatás, 21.770 járulék). A munkaszervezeti feladatok ellátására az előző évihez képest 417.000 forinttal kevesebb, 6.777 e Ft került, mint átadott pénzeszköz tervezésre A személyi juttatások között 154 e Ft 2015. évről áthúzódó költség került tervezésre az intézménynél.

**Dologi kiadások**

A dologi kiadások 2016. évi tervezett összege az előző évi tervezetthez képest 2.704 e Ft-al csökkent 37.736 e Ft, mely a társulás által ellátott feladatok során felmerülő költségeket tartalmazza. A dologi kiadások között jelentős összeggel szerepelnek az alábbi vásárolt közszolgáltatások:

- a belső ellenőrzés céljából kifizetésre kerülő megbízási díj, 2.000 e Ft

- az orvosi ügyeleti feladatellátás során a közreműködő orvosok részére kifizetett ügyeleti díj, 20.452 Ft

Az orvosi ügyelet megbízási díjak vonatkozásában az előző Tanácsülésen, illetve az óta is megfogalmazódott annak emelésére vonatkozó igény. Konkrétan az ügyeleti óradíj 3000 Ft-ról 4000 Ft-ra történő emelését kezdeményezték az abban részt vevő orvosok.

Előterjesztőként az orvosügyeleti díj emelését nem támogattam az alábbi indokok alapján:

a) Az orvosi ügyeletben részt vevő települések lakosságszáma 2007 óta folyamatosan csökken: 2007-ben 29.279 fő

 2013-ban 27.945 fő

 2016-ban 27.764 fő (ebbe beszámításra került Gic község lakosainak száma)

b) A 2015. évi adatok alapján az egyes ügyeleti napokon ellátottak száma a következők szerint alakul:

 ellátott betegek száma: 8,78 fő/nap

 legtöbb ellátott egy havi átlagban: 9,53 fő/nap

 legkevesebb ellátott egy havi átlagban: 4,7 fő/nap

 Ebből:

 rendelőben ellátott betegek száma: 6,08 fő/nap

 legtöbb ellátott egy havi átlagban: 9,53 fő/nap

 legkevesebb ellátott egy havi átlagban: 4,43 fő/nap

 lakáson ellátott betegek száma: 2,7 fő/nap

 legtöbb ellátott egy havi átlagban: 4,67 fő/nap

 legkevesebb ellátott egy havi átlagban: 1,41 fő/nap

Az orvosi ügyeletben érintett 2016. évi lakosságszámot és a 2015. évi ténylegesen ellátottak számát figyelembe véve az előző évekhez képest az orvosi ügyeletben részt vevők számára az érdemi többletterhet nem jelent, (Gic község feladatellátáshoz történő csatlakozása az ellátást nem veszélyezteti).

c) A Társulás költségvetésében az orvosi ügyeleti díjak 1000 Ft/óra emelése 6.975 e Ft többletköltséget eredményezne. Ezt a fenntartó önkormányzatoknak kellene biztosítani, ami lakosonként 250 Ft további hozzájárulási kötelezettséget jelentene. Önkormányzati hozzájárulás emelését a fentiek alapján nem tartom indokoltnak.

- a családsegítő- és gyermekjóléti szolgálat feladatellátásában részt vevő pszichológus részére fizetendő díjazás, valamint az ügyvédi költség 1.041 e Ft.

**Pénzeszköz átadás, egyéb támogatás**

Pénzeszközátadás, egyéb támogatás jogcímen összesen 6.777 e Fttervezése történt a munkaszervezeti feladatok ellátására. Normatíva lemondása miatt visszafizetési kötelezettség 1.697 e Ft.

**Tartalékok**

A társulás 2016. évben tartalékot nem képez, tekintettel arra, hogy a költségvetési előterjesztés a pénzügyi egyensúly biztosítása érdekében a fenntartó önkormányzatok befizetésével számol.

**Fenntartó önkormányzati hozzájárulás**

A Társulás 2016. évi költségvetésének egyensúlyát a fenntartó önkormányzatok által fizetett kiegészítő hozzájárulással lehet megteremteni 13.844 e Ft összegben.

A Társulás által ellátott feladatok közül az Önkormányzatok csak a belső ellenőrzés, igazgatási feladatok, orvosi ügyeleti, sport feladatellátásához járulnak hozzá. 2016. évben már nem tervezünk a házi segítségnyújtáshoz az önkormányzatok hozzájárulásával, mivel az ott keletkező többletkiadásokra az intézményi bevételek fedezetet nyújtanak.

Az önkormányzati hozzájárulások átadásnak 2016. március 31-ig, illetve 2016. szeptember 30-ig két egyenlő részletben kell teljesülnie a pénzügyi stabilitás biztosítása érdekében.

A Társulás tag önkormányzatai Társulási Megállapodás alapján számított hozzájárulásuk részletes bemutatását a határozat 9. melléklete tartalmazza.

**Tisztelt Társulási Tanács!**

Az Áht. 24. § (3) bekezdésére tekintettel a törvényi határidőn belül az előterjesztett határozati javaslat és annak mellékletei szerint a Pápakörnyéki Önkormányzatok Feladatellátó Társulás 2016. évi költségvetését benyújtom.

Kérem a Tisztelt Társulási Tanácsot, hogy az előterjesztést megvitatni és a Pápakörnyéki Önkormányzatok Feladatellátó Társulás 2016. évi költségvetését a határozati javaslatnak megfelelően elfogadni szíveskedjen.

Összeállította: Vida László Gábor aljegyző

 Horváth Attiláné köztisztviselő

Vaszar, 2016. február 4.

  **Varga Péter**

 **elnök**